Diari Oficial de la Generalitat Valenciana


Sumari del DOGV 6252, del 23-04-2010 (2010/4378)

RESOLUCIÓ de 19 d'abril de 2010, de la directora general d'Avaluació, Innovació i Qualitat Educativa i de la Formació Professional, per la qual es convoca el concurs escolar «Miguel Hernández: centenari del naixement d'un poeta».
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6252

Data del DOGV
:   23-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/4378


Data del document
:   19-04-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 19 d'abril de 2010, de la directora general d'Avaluació, Innovació i Qualitat Educativa i de la Formació Professional, per la qual es convoca el concurs escolar «Miguel Hernández: centenari del naixement d'un poeta».
[2010/4378]
El 30 d'octubre del 2010 es complirà el centenari del naixement de l'insigne poeta i dramaturg Miguel Hernández Gilabert.
Nascut a Orihuela (Alacant), prompte va adquirir una gran rellevància en la literatura espanyola del segle XX, sent enquadrat entre els autors de la generació del 36, si bé va mantindre una proximitat important amb la generació anterior (la generació del 27).
L'obra de Miguel Hernández és hui un referent cultural per a tota la comunitat educativa i en especial per a la de la nostra Comunitat, donada la seua condició d'Oriolà universal.
Així, amb l'objectiu de commemorar el referit centenari del naixement de Miguel Hernández i en virtut de les competències que s'atribuïx a la Direcció General d'Avaluació, Innovació i Qualitat Educativa i de la Formació Professional en el Decret 118/2007, de 27 de juliol, del Consell, pel que s'aprova el reglament orgànic i funcional de la Conselleria d'Educació, resolc:
Primer
Convocar el concurs escolar «Miguel Hernández: centenari del naixement d'un poeta», que es regirà per les bases arreplegades en l'annex I d'aquesta resolució.
Segon
La Direcció General d'Avaluació, Innovació i Qualitat Educativa i de la Formació Professional tindrà la facultat de resoldre la convocatòria, adoptar les mesures oportunes per al compliment i aplicació d'aquesta resolució, i també per a resoldre i notificar totes les incidències que es plantegen en la seua interpretació i execució.
Tercer
Aquesta resolució produirà efectes a partir del dia següent de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 19 d'abril del 2010.- La directora general d'Avaluació, Innovació i Qualitat Educativa i de la Formació Professional: Mª Auxiliadora Hernández Miñana.
Annex I
Bases del concurs escolar «Miguel Hernández: centenari del naixement d'un poeta»
Primera. Objectius
Els objectius de la següent convocatòria són els següents:
1.Commemorar el centenari del naixement del poeta d'Orihuela Miguel Hernández.
2.Difondre i promoure el coneixement de l'obra del referit poeta entre l'alumnat dels nivells no universitaris.
3.Potenciar l'apreci i la valoració per part dels escolars participants en aquesta convocatòria de la producció poètica del referit autor.
4. Promoure actituds i valors prosocials de respecte, solidaritat i tolerància a través de la figura i l'obra de Miguel Hernández.
Segona. Destinataris
Podran participar en aquesta convocatòria, segons modalitats, els centres docents, de la Comunitat Valenciana, públics i privats sostinguts amb fons públics, que impartisquen ensenyances no universitàries.
Tercera. Modalitats de participació
Els centres educatius que es presenten a aquesta convocatòria podran fer-ho en qualsevol de les modalitats següents:
Modalitat a) «Poesia amb il·lustracions». En aquesta modalitat els centres podran participar amb produccions d'alumnes d'Educació Infantil, Primària i Educació Especial.
Modalitat b) «Treball d'investigació». En aquesta modalitat els centres podran participar amb produccions d'alumnes d'Educació Secundària Obligatòria,
Batxillerat i Formació Professional.
Modalitat c) «Muntatge audiovisual, recreació informàtica o webquest». En aquesta modalitat els centres podran participar amb produccions d'alumnes de qualsevol dels nivells i etapes arreplegats en les modalitats a) i b).
Quarta. Tramitació de les sol·licituds
1. Sol·licituds
Els centres que desitgen participar en la convocatòria dirigiran les sol·licituds al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional (av. Campanar, 32; 46671 València) com a òrgan competent per a l'ordenació i instrucció del procediment de concessió de les ajudes. Per a això s'utilitzarà el model que figura en l'annex II, indicant en tot cas la modalitat o modalitats en què es desitja participar.
2. Documentació.
Per a tots els centres sol·licitants, la sol·licitud anirà acompanyada dels documents següents:
- Cessió de drets de la Propietat Intel·lectual segons model de l'annex III.
3. Termini i lloc de presentació.
Els centres educatius que desitgen participar remetran abans del 15 d'octubre del 2010 la documentació exigida en el punt 2 d'aquesta base.
Les sol·licituds es presentaran segons el que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285 / 27.11.1992). Quan es presente en una oficina de Correus, es farà en sobre obert, a fi de que el funcionari puga posar en la sol·licitud la data i el segell de correus, abans de la seua certificació.
Si la sol·licitud no incloguera totes les dades exigides o faltara documentació, s'instarà a l'interessat perquè en el termini de 10 dies esmene aquestos defectes, amb l'advertència que en cas contrari es tindrà per desistit de la seua petició, prèvia resolució dictada en els termes que preveu l'article 42 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
Quinta. Premis
1.Es podran atorgar un primer i un segon premi per cada una de les modalitats i nivells assenyalats en la base tercera, que en qualsevol cas rebran un Diploma Acreditatiu.
2. Es podran seleccionar, així mateix, aquells treballs que puguen formar part d'una publicació recopilatòria dels millors treballs presentats a aquesta convocatòria.
Sexta. Procés de selecció
1. El Servici d'Innovació i Qualitat Educativa, com a òrgan instructor, facilitarà els projectes presentats perquè siguen examinats i avaluats per una Comissió de Selecció.
a) President:
- El cap de l'Àrea d'Avaluació, Innovació i Qualitat.
b) Vocals:
- La cap del Servici Central d'Inspecció Educativa.
- El cap del Servici d'Innovació i Qualitat Educativa.
- Un assessor o assessora de CEFIRE especialista en Llengua i Literatura designat a aquest efecte pel cap del Servici de Formació del Professorat de la Direcció General de Personal.
- Un funcionari o funcionària de la Direcció General d'Avaluació, Innovació i Qualitat Educativa i de la Formació Professional, que actuarà com a secretari o secretària de la Comissió.
2. La Comissió que actuarà conforme es disposa en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases, podrà entrevistar les persones participants i sol·licitar la intervenció d'especialistes per a col·laborar en la valoració dels projectes presentats.
Sèptima. Criteris de selecció
Per a la selecció dels treballs presentats, a l'efecte de realitzar la corresponent proposta de premis, es tindran en compte els criteris següents.
a) El coneixement de l'obra i de la figura de Miguel Hernández que transmeten els treballs presentats.
b) La creativitat, el valor estètic i la qualitat literària de les produccions.
c) L'originalitat del seu plantejament.
d) L'afecte i la valoració de l'obra de Miguel Hernández que transmeten els treballs presentats.
e) El valor educatiu i l'enfocament pedagògic dels treballs.
f) Les actituds i valors prosocials que propugnen i transmeten.
Octava. Resolució de la convocatòria
1. El Jurat de Selecció una vegada realitzat el procés de selecció, a la vista de la documentació presentada i de la consideració dels criteris d'avaluació, informarà de la relació dels treballs premiats a l'òrgan instructor del procediment que elevarà la proposta definitiva per a la concessió dels premis a la directora general d'Avaluació, Innovació i Qualitat Educativa i de la Formació Professional, qui resoldrà la convocatòria.
2. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener (BOE núm. 12/ 14.01.1999), el termini màxim per a resoldre i notificar la present convocatòria és de sis mesos des de la data d'efectes d'aquesta convocatòria. Vençut el termini sense haver-se notificat resolució expressa, els interessats i interessades podrien entendre desestimades les seues sol·licituds per silenci administratiu segons s'establix en l'art. 55 de la Llei 9/2001, de 21 de desembre, de la Generalitat, de Mesures Fiscals, de Gestió Administratives i Financeres, i d'Organització de la G.V.
Novena. Propietat intel·lectual
Els autors o autores dels treballs premiats es comprometen a cedir gratuïtament i per escrit a la Generalitat els drets de reproducció (còpia), distribució, comunicació pública (difusió, incloent Internet), transformació (modificació de l'obra incloent les traduccions) dels mateixos per al seu exercici en l'àmbit territorial de l'Estat espanyol, per una sola vegada en règim de no-exclusivitat, i pel període d'un any, en els termes establits en el Reial Decret Legislatiu 1/1996, de 12 d'abril, pel que s'aprova el text refós de la Llei de Propietat Intel·lectual, regularitzant, aclarint i harmonitzant les disposicions legals vigents sobre la matèria, així com la Llei 23/2006, de 7 de juliol, per la que es modifica el text refós de la Llei de Propietat Intel·lectual, aprovat pel Reial Decret Legislatiu 1/1996, de 12 d'abril.
El document de cessió s'ajustarà al model que figura com a annex III i haurà de ser presentat junt amb la sol·licitud.
Així mateix, els autors es comprometen a elaborar, a petició de la Direcció General d'Avaluació, Innovació i Qualitat Educativa, les modificacions necessàries perquè es puguen publicar totalment o parcialment en el format que la dita Direcció General considere més adequat.
ANNEX II / ANEXO II
